Ma seg ugafa d illel agrakal, deg-s izuɣar neɣ luḍa d yidurar, almi tudrin n yiwen lɛeṛc ur myussanet ara, ladɣa tid n yixef n Wagennun d tid ɣer tamma n Uẓeffun. Ula d nnesba n zik tettezzi kan deg yijufaṛ n leqṛubat anda akken ttemlilint tudrin deg leswaq, am letnayen n Uɣrib neɣ lhedd n Timizar n Sidi Menṣur. Ayen i nwala yukla ad t-id-nini, belli amezruy n leqbayel, win n At Jennad, yeqqen aṭas ɣer timawit. Dasefru d yinzi i yettawin tidyanin, ama ɣer tlawin neɣ irgazen.